Document ID: 32009D0001

KOMISSION PÄÄTÖS,
tehty 16 päivänä joulukuuta 2008,
taajuusalueen 2 500-2 690 MHz käytön yhdenmukaistamisesta sähköisten viestintäpalvelujen tarjontaan yhteisössä pystyviä maanpäällisiä järjestelmiä varten tehdyn päätöksen 2008/477/EY mukaiseen Bulgarian tasavallan pyyntöön perustuvan poikkeusluvan myöntämisestä
(tiedoksiannettu numerolla K(2008) 8302)
(Ainoastaan bulgariankielinen teksti on todistusvoimainen)
(2009/1/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (radiotaajuuspäätös) (1) ja erityisesti sen 4 artiklan 5 kohdan,
ottaa huomioon taajuusalueen 2 500-2 690 MHz käytön yhdenmukaistamisesta sähköisten viestintäpalvelujen tarjontaan yhteisössä pystyviä maanpäällisiä järjestelmiä varten 13 päivänä kesäkuuta 2008 tehdyn komission päätöksen 2008/477/EY (2) ja erityisesti sen 2 artiklan 2 kohdan,
sekä katsoo seuraavaa:
(1)
Päätöksen 2008/477/EY nojalla jäsenvaltioiden on viimeistään kuuden kuukauden kuluttua päätöksen voimaantulosta varattava ja asetettava saataville taajuusalue 2 500-2 690 MHz tiettyjen parametrien mukaisesti tapahtuvaan sähköisen viestinnän palvelujen tarjontaan soveltuvia maanpäällisiä järjestelmiä varten.
(2)
Jäsenvaltioiden on päätöksen 2008/477/EY mukaisesti varattava ja asetettava saataville taajuusalue 2 500-2 690 MHz viimeistään 13 päivänä joulukuuta 2008.
(3)
Päätöksen 2008/477/EY 2 artiklan 2 kohdassa säädetään, että jäsenvaltiot voivat päätöksen N:o 676/2002/EY 4 artiklan 5 kohdan nojalla pyytää itselleen poikkeusluvan soveltaa siirtymäaikoja, joihin voi liittyä myös radiotaajuuksien yhteiskäyttöjärjestelyjä.
(4)
Bulgarian tasavalta on ilmoittanut komissiolle, että koska kyseinen taajuuskaista on tällä hetkellä kansalliseen turvallisuuteen liittyviä tarpeita palvelevan radioviestintäjärjestelmän yksinomaisessa käytössä, Bulgaria ei pysty määräaikaan mennessä täyttämään päätöksessä 2008/477/EY asetettuja vaatimuksia.
(5)
Näin ollen Bulgaria pyysi 22 päivänä lokakuuta 2008 päivätyllä kirjeellä väliaikaista lupaa poiketa kyseisistä vaatimuksista voidakseen käyttää olemassa olevaa järjestelmää siihen saakka, kunnes uusi, toisella taajuuskaistalla toimiva kansallisia turvallisuustarpeita palveleva radioviestintäjärjestelmä saadaan käyttöön.
(6)
Poikkeusjärjestelyn keston on määrä vaihdella alueittain. Vidinin, Montanan, Vratsan, Lovechin, Plevenin, Gabrovon, Veliko Tarnovon, Russen, Turgovishten, Razgradin, Shumenin, Silistran, Dobrichin ja Varnan alueilla (eli Pohjois-Bulgariassa) poikkeuslupa ulottuisi vuoden 2009 loppuun. Triavnan kaupunkia ympäröivillä alueilla, Blagoevgradissa, Pazardjikissa, Plovdivissa, Smolyanissa, Kurdzhalyssa, Haskovossa, Stara Zagorassa, Slivenissä, Yambolissa, Burgasissa, Sofian kaupungissa ja Sofian alueella (eli Etelä-Bulgariassa) poikkeuslupa ulottuisi vuoden 2010 loppuun, mutta niin, että Bulgaria pyrkisi täyttämään velvoitteensa Sofian kaupungin ja Sofian alueen osalta jo vuonna 2009.
(7)
Bulgaria on esittänyt tälle poikkeukselle riittävät perustelut korostamalla, että taajuusalueen 2 500-2 690 MHz nykyisille käyttäjille on löydettävä tarkoituksenmukaiset uudet taajuudet, että tietyn alueen kaikki radiolinkit on tärkeää voida siirtää uusille taajuuksille samanaikaisesti ja että kansallista turvallisuutta palvelevan uuden radioviestintäjärjestelmän laitehankintoihin tarvittavien varojen hankkiminen vie jonkin aikaa. Uuteen järjestelmään siirtymisen etenemistä ja sitoumusten täyttämistä koskeva raportointi auttaisi siirtymävaiheen asianmukaisessa ohjaamisessa.
(8)
Radiotaajuuskomitean jäsenet ilmoittivat 2 päivänä lokakuuta 2008 pitämässään kokouksessa, etteivät he vastusta tätä siirtymäkauden poikkeusta.
(9)
Pyydetty rajoitus ei haittaisi kohtuuttomasti päätöksen 2008/477/EY täytäntöönpanoa eikä aiheuttaisi kohtuuttomia eroja jäsenvaltioiden kilpailu- tai sääntelytilanteiden välillä. Pyyntö on perusteltu ja siirtymäkauden poikkeus olisi tarkoituksenmukainen keino helpottaa päätöksen 2008/477/EY täysimittaista täytäntöönpanoa,
ON TEHNYT TÄMÄN PÄÄTÖKSEN:
1 artikla
Bulgarian tasavallalle myönnetään täten sen 22 päivänä lokakuuta 2008 esittämän pyynnön mukaisesti lupa lykätä 3 artiklassa säädetyin ehdoin päätöksen 2008/477/EY täytäntöönpanoa Pohjois-Bulgariassa 31 päivään joulukuuta 2009 saakka ja Etelä-Bulgariassa 31 päivään joulukuuta 2010 saakka.
2 artikla
Tässä päätöksessä tarkoitetaan
-
Pohjois-Bulgarialla Vidinin, Montanan, Vratsan, Lovechin, Plevenin, Gabrovon, Veliko Tarnovon, Russen, Turgovishten, Razgradin, Shumenin, Silistran, Dobrichin ja Varnan hallinnollisia alueita,
-
Etelä-Bulgarialla Triavnan kaupunkia ympäröivää aluetta, Sofian aluetta, Sofian kaupunkia sekä Blagoevgradin, Pazardjikin, Plovdivin, Smolyanin, Kurdzhalyn, Haskovon, Stara Zagoran, Slivenin, Yambolin ja Burgasin hallinnollisia alueita.
3 artikla
Bulgarian on toimitettava 16 päivään tammikuuta 2010 mennessä raportti päätöksen 2008/477/EY täytäntöönpanosta Pohjois-Bulgariassa sekä 16 tammikuuta 2011 mennessä vastaava raportti, joka kattaa Bulgarian koko alueen.
4 artikla
Tämä päätös on osoitettu Bulgarian tasavallalle.
Tehty Brysselissä 16 päivänä joulukuuta 2008.

Labels: 12
7
18